19981215
Директива 98/98/ЕО на Комисията
от 15 декември 1998 година
относно двадесет и пето адаптиране към техническия прогрес на Директива 67/548/ЕИО на Съвета за сближаване на законовите, подзаконовите и административните разпоредби относно класификацията, опаковането и етикетирането на опасни вещества
(текст от значение за ЕИП)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Директива 67/548/ЕИО на Съвета от 27 юни 1967 г. за сближаване на законовите, подзаконовите и административните разпоредби относно класификацията, опаковането и етикетирането на опасни вещества [1], последно изменена с Директива 98/73/ЕО на Комисията [2], и по-специално член 28 от нея,
като има предвид, че приложение I към Директива 67/548/ЕИО съдържа списък на опасните вещества, заедно с подробности за класификацията и процедурите по етикетиране по отношение на всяко вещество; като има предвид, че съвременните научни и технически познания са показали, че списъкът с опасни вещества в това приложение трябва да се адаптира; като има предвид, че в резултат на това е необходимо да се измени предговорът към приложение I, така че да се включат промени в номенклатурата, формáта на въведените данни, бележки относно идентификацията, класификацията и етикетирането на веществата и бележки относно етикетирането на препаратите; като има предвид, че списъкът с опасни вещества в приложение I съдържа вещества, за чиято класификация и етикетиране на Австрия и Швеция са разрешени специфични временни дерогации въз основа на Акта за присъединяване на Австрия, Финландия и Швеция; като има предвид, че Актът за присъединяване предвижда преразглеждане на изискванията за класификация и етикетиране на тези вещества; като има предвид, че това преразглеждане води до адаптиране на класификациите за определен брой такива вещества;
като има предвид, че приложение III към Директива 67/548/ЕИО съдържа списък с фрази, които показват естеството на специалните рискове, присъщи на опасните вещества и препарати; като има предвид, че е необходимо да се въведат нови фрази, посочващи опасността за здравето от някои вещества и препарати;
като има предвид, че приложение IV към Директива 67/548/ЕИО съдържа списък с фрази със съвети за безопасност относно опасните вещества и препарати; като има предвид, че е необходимо да се ревизират някои фрази със съвети за безопасност, свързани с опасности за здравето и околната среда; като има предвид, че е необходимо да се въведат определени фрази със съвети за безопасност, свързани с опасности за здравето; като има предвид също, че е необходимо да се въведат някои комбинирани фрази, отнасящи се до употребата на опасните вещества и препарати;
като има предвид, че приложение VI към Директива 67/548/ЕИО съдържа указания за класификацията и етикетирането на опасни вещества и препарати; като има предвид, че е необходимо да се изменят тези указания;
като има предвид, че мерките, предвидени в настоящата директива, са в съответствие със становището на Комитета за адаптиране към техническия прогрес на директивите за отстраняване на техническите пречки пред търговията с опасни вещества и препарати;
ПРИЕ НАСТОЯЩАТА ДИРЕКТИВА:
Член 1
Директива 67/548/ЕИО се изменя, както следва:
1. Приложение I се изменя, както следва:
а) текстът в приложение 1А към настоящата директива заменя съответния текст в предговора;
б) вписаните данни в приложение 1Б към настоящата директива заменят съответните вписани данни;
в) вписаните данни в приложение 1В към настоящата директива се прибавят;
г) вписаните данни в приложение 1Г към настоящата директива се заличават;
2. Приложение 2 към настоящата директива се прибавя към приложение III.
3. Приложение IV се изменя, както следва:
а) фразите в приложение 3А към настоящата директива заменят съответните фрази;
б) фразите в приложение 3Б към настоящата директива се прибавят;
в) комбинираните фрази в приложение 3В към настоящата директива се прибавят.
4. Приложение VI се изменя, както е посочено в приложение 4 към настоящата директива.
Член 2
1. Държавите-членки въвеждат в сила законовите, подзаконовите и административните разпоредби, необходими, за да се съобразят с настоящата директива, най-късно до 1 юли 2000 г. Те незабавно информират Комисията за това.
Когато държавите-членки приемат тези разпоредби, в тях се съдържа позоваване на настоящата директива или то се извършва при официалното им публикуване. Условията и редът на позоваване се определят от държавите-членки.
2. Държавите-членки съобщават на Комисията основните разпоредби от националното законодателство, които те приемат в областта, уредена с настоящата директива, и таблицата на съответствието между настоящата директива и приетите национални разпоредби.
Член 3
Настоящата директива влиза в сила на третия ден след публикуването ѝ в Официален вестник на Европейските общности.
Член 4
Адресати на настоящата директива са държавите-членки.
Съставено в Брюксел на 15 декември 1998 година.